**INPUT KENYATAAN MEDIA UNIT PENERAJU AGENDA BUMIPUTERA (TERAJU)**

**BERSEMPENA**

**SESI LIBAT URUS UNIT PENYAMPAIAN KEMAKMURAN BERSAMA (SEPADU) DAN UNIT PENERAJU AGENDA BUMIPUTERA (TERAJU) DENGAN PIHAK BERKEPENTINGAN – SESI BERSAMA AGENSI KERAJAAN, NGO DAN KOPERASI NEGERI KELANTAN**

**KOTA BHARU, 19 JULAI 2020**

1. Unit Peneraju Agenda Bumiputera (TERAJU) ditubuhkan pada tahun 2011 dengan mandat sebagai unit strategik yang berperanan meneraju, memacu dan menyelaras penyertaan Bumiputera dalam ekonomi negara secara mampan.
2. Ia dipacu Jabatan Perdana Menteri (JPM) dan kesemua program dijalankan melalui kerjasama dengan kerajaan negeri, agensi kerajaan, agensi wilayah pembangunan koridor, syarikat-syarikat milik kerajaan (GLC) dan pihak swasta.
3. Sejak 2012, TERAJU telah bekerjasama dengan **Majlis Pembangunan Wilayah Ekonomi Pantai Timur (East Coast Economic Region Development Council atau “ECERDC”)** dan berkolaborasi bersama agensi-agensi tempatan serta pihak akademik bagi memastikan agenda Bumiputera di negeri-negeri Pantai Timur dilaksana dengan berkesan menerusi Program Syarikat Bumiputera Berprestasi Tinggi (TERAS), Dana Mudahcara, Skim Permulaan Usahawan Bumiputera (SUPERB) dan Dana Pembangunan Usahawan Bumiputera (“DPUB”).
4. **Di negeri Kelantan sahaja, sejumlah RM 765.65 juta nilai dicipta dan bantuan disalurkan kepada komuniti usahawan Bumiputera, memanfaatkan 714 penerima termasuk syarikat & usahawan, serta mencipta 5,579 peluang pekerjaan.**
5. Dana Pembangunan Usahawan Bumiputera (DPUB) memperuntukkan RM37.5 juta bagi pembangunan pelbagai program inovasi komuniti Bumiputera B40 terutamanya di kawasan luar bandar bagi tahun 2020.
6. Sebanyak RM15 juta diperuntukkan untuk membiayai program dan insentif bagi mendorong penyertaan syarikat Bumiputera yang terlibat dalam lima (5) sektor fokus terpilih sejajar dengan Wawasan Kemakmuran Bersama 2030 (“WKB2030”).
7. Skim Permulaan Usahawan Bumiputera (SUPERB) memperuntukkan RM15 juta sebagai bantuan geran pembangunan perniagaan sehingga RM500 ribu bagi menyokong idea perniagaan yang inovatif dan kreatif bagi syarikat permulaan (start-up) Bumiputera kurang dari 3 tahun dan individu Bumiputera berumur antara 21 hingga 40 tahun bagi tahun 2020.
8. Bagi Program Syarikat Bumiputera Berprestasi Tinggi (TERAS), peruntukkan bagi tahun 2020 adalah sebanyak RM20 juta untuk inisiatif “Bumiputera Supply Chain” (BSC) dalam sektor pembekalan dan peruncitan yang disediakan kepada Perusahan Kecil dan Sederhana (PKS) dan *Anchor* Bumiputera berbentuk pembiayaan hybrid iaitu pinjaman mesra dan geran.
9. Seramai 5 peladang kontrak yang mengusahakan herba Tongkat Ali di Jajahan Kuala Krai menerima Dana Bantuan Khas Covid-19@ECER bernilai RM3,000 (tunai) bagi mengurangkan kesan Covid-19 terhadap golongan B40. Bantuan ini diberikan secara “one-off” kepada syarikat/persatuan/koperasi/individu yang mengusahakan ladang/kebun di bawah program ladang kontrak ECERDC.
10. Selain Kelantan, Sesi Libat Urus Unit Penyampaian Kemakmuran Bersama (SEPADU) dan Unit Peneraju Agenda Bumiputera (TERAJU) Dengan Pihak Berkepentingan – Sesi Bersama Agensi Kerajaan, NGO dan Koperasi yang berlangsung di Negeri Sabah dan Kedah telah menerima sambutan baik para peserta dan pempamer terlibat.
11. Sesi taklimat mengenai TERAJU oleh YBrs. En. Md Silmi Abd Rahman, Ketua Pegawai Eksekutif TERAJU meningkatkan kesedaran dan kefahaman para peserta tentang fungsi, peranan dan penglibatan TERAJU di negeri tersebut.
12. Sesi Klinik TERAJU yang dikendalikan petugas dari ibu pejabat Kuala Lumpur memberi ruang kepada para peserta yang hadir untuk mendapatkan lebih banyak maklumat lanjut berkenaan TERAJU.

**~ RUANGAN INI DIBIARKAN KOSONG ~**